## Zakon o posebnom porezu na kavu

### NN 87/2005 (18.7.2005.), Zakon o posebnom porezu na kavu

# HRVATSKI SABOR

**1709**

Na
temelju članka 88. Ustava Republike Hrvatske, donosim

## ODLUKU

### O PROGLAŠENJU ZAKONA O POSEBNOM POREZU NA KAVU

Proglašavam Zakon o posebnom porezu na kavu,
kojega je Hrvatski sabor donio na sjednici 8. srpnja 2005. godine.

Broj:
01-081-05-2423/2

Zagreb,
12. srpnja 2005.

Predsjednik
Republike Hrvatske
**Stjepan Mesić**, v. r

## ZAKONOM

### O POSEBNOM POREZU NA KAVU

I. TEMELJNE ODREDBE

Članak 1.

Ovim se Zakonom uređuje plaćanje posebnog poreza
na kavu koja se uvozi u carinsko područje Republike Hrvatske.

Članak 2.

Poseban porez na kavu prihod je državnog
proračuna.

II. PREDMET OPOREZIVANJA

Članak 3.

(1) Predmet oporezivanja je kava koja se uvozi u
carinsko područje Republike Hrvatske.

(2) Pod kava u smislu ovoga Zakona podrazumijeva
se:

1. sirova kava (uključujući i onu bez kofeina),

2. pržena kava (uključujući i onu bez kofeina) u
zrnu ili mljevena,

3. kavine ljuske i
opne, te

4. ostale proizvode od kave:

– ekstrakte, esencije i koncentrate kave
(uključujući i one bez kofeina) u tekućem stanju, prahu ili pasti,

– proizvode dobivene miješanjem kave, ekstrakta,
esencije ili koncentrata kave (uključujući i one bez kofeina) sa šećerom ili
drugim sladilom, mlijekom u prahu, biljnim mastima, kakao prahom ili drugim
dodacima,

– proizvode dobivene miješanjem mljevene pržene
kave (uključujući i onu bez kofeina) s mljevenom prženom kavovinom,

– proizvode dobivene miješanjem ekstrakta,
esencije ili koncentrata kave (uključujući i one bez kofeina) s ekstraktom
kavovine,

– proizvode dobivene miješanjem ekstrakta,
esencije ili koncentrata kave (uključujući i one bez kofeina) s ekstraktom
kavovine, sa šećerom ili drugim sladilom, mlijekom u prahu, biljnim mastima,
kakao prahom ili drugim dodacima,

– gotove napitke što sadrže kavu, ekstrakt,
esenciju ili koncentrat kave (uključujući i one bez kofeina) u vodi, mlijeku
ili sličnom, sa ili bez drugih dodataka.

(3) Čokolada te proizvodi slični čokoladi, krem
proizvodi, bombonski proizvodi, pekarski proizvodi, prašci za pudinge i kreme i
drugi slični proizvodi s dodatkom kave ne smatraju se kavom u smislu stavka 2.
ovoga članka.

(4) Alkoholna i bezalkoholna pića s dodatkom
kave oporezuju se prema posebnim propisima.

III. POREZNI OBVEZNIK

Članak 4.

(1) Obveznik posebnog poreza na kavu je pravna i
fizička osoba koja u carinsko područje Republike Hrvatske uvozi, unosi ili
prima kavu.

(2) Osoba koja u carinsko područje Republike
Hrvatske u okviru putničkog i poštanskog prometa uvozi, unosi ili prima
količine kave koje su prema carinskim propisima oslobođene plaćanja carine, ne
smatra se poreznim obveznikom u smislu stavka 1. ovoga članka.

IV. POREZNA OSNOVICA

Članak 5.

(1) Posebni porez na kavu plaća se za jedan
kilogram neto težine sirove kave, pržene kave, kavine
ljuske i opne, odnosno ostalih proizvoda od kave iz članka 3. stavka 2. ovoga
Zakona.

(2) Iznimno od stavka 1. ovoga članka, posebni
porez na kavu, za gotove napitke što sadrže kavu, ekstrakt, esenciju ili
koncentrat kave (uključujući i one bez kofeina) u vodi, mlijeku ili sličnom, sa
ili bez drugih dodataka, plaća se prema postotku učešća kave u jednom kilogramu
neto težine proizvoda.

V. VISINA POREZA

Članak 6.

Posebni
porez na kavu plaća se za jedan kilogram neto težine kave i to:

1.         sirova kava (uključujući i onu bez
kofeina)       5,00 kuna

2.         pržena kava (uključujući i onu bez
kofeina)

            u zrnu ili mljevena                                            12,00
kuna

3.         kavine ljuske
i opne                                         15,00
kuna

4.         ostali proizvodi od kave                                   20,00 kuna.

VI. NASTANAK POREZNE
OBVEZE I PLAĆANJE POSEBNOG POREZA

Članak 7.

(1) Porezna obveza posebnog poreza na kavu pri
uvozu nastaje s danom nastanka carinskog duga.

(2) Posebni porez na kavu obračunava i naplaćuje
carinarnica koja provodi carinski postupak zajedno s obračunom i naplatom
carinskog duga, prema propisima o obračunu i naplati carinskog duga.

VII. POVRAT POSEBNOG
POREZA

Članak 8.

(1) Porezni obveznik ima pravo na povrat
posebnog poreza na izvezenu kavu u visini plaćenog posebnog poreza pri uvozu.

(2) Ako se izvozi pržena kava i ostali proizvodi
od kave iz članka 3. stavka 2. točke 2. i 4. ovoga Zakona, a posebni porez pri
uvozu je obračunan i plaćen za sirovu kavu, porezni obveznik ima pravo na
povrat poreza u visini posebnog poreza plaćenog za sirovu kavu uvećanog za 20%.

(3) Zahtjev za povrat posebnog poreza na kavu
podnosi se nad­ležnoj carinarnici prema sjedištu
poreznog obveznika.

(4) Zahtjevu za povrat posebnog poreza prilaže
se dokaz o izvozu (kopija izvozne carinske deklaracije s potvrdom nadležne
carinarnice da je obavljeno izvozno carinjenje i da je kava napustila carinsko
područje Republike Hrvatske) i dokaz da je naplata izvezene kave obavljena
sukladno propisima koji uređuju trgovinsko i devizno poslovanje.

VIII. PROMET KAVE

Članak 9.

(1) Kava koja je u prometu na carinskom području
Republike Hrvatske, mora biti označena obilježavajućom markicom
Ministarstva financija Republike Hrvatske, koja uz tekst »Republika Hrvatska –
Ministarstvo financija« mora imati naznačenu količinsku oznaku te slovnu oznaku
serije i broj.

(2) Promet kave na carinskom području Republike
Hrvatske podrazumijeva prodaju, prijevoz, skladištenje, te bilo koji oblik
razmjene, zamjene ili ustupanja kave uz naknadu ili bez naknade, isporuku kave
za uslugu dorade i prerade, vlastitu preradu te uvoz i izvoz kave.

(3) Kava koja se izvozi mora biti označena
izvoznim obilježa­vajućim markicama Ministarstva financija, koja uz tekst »Republika
Hrvatska – Ministarstvo financija« mora imati naznačene riječi »za izvoz« na
hrvatskom jeziku ili jednom od stranih jezika, slovnu oznaku serije i broj.

(4) Iznimno, kava koja se izvozi može biti
označena oznakama koje zahtijeva zemlja uvoznica, što mora biti dokumentirano
dokazom o preuzimanju markica ili drugim
odgovarajućim dokumentom.

Članak 10.

(1) Obveznici označavanja kave obilježavajućim markicama su porezni obveznici iz članka 4. stavka 1. ovoga
Zakona i ostale pravne i fizičke osobe (proizvođač, prerađivač, vlasnik kave iz
uslužne prerade i dorade ako je koristi za daljnju proizvodnju, preradu,
prodaju ili bilo koji drugi način isporuke, trgovac i izvoznik) koje stavljaju
kavu u promet na carinskom području Republike Hrvatske.

(2) Obveznik označavanja kave obilježavajućim markicama je i pravna i fizička osoba koja već označenu
kavu pakira u manja ili veća pakovanja.

(3) Obveznik označavanja kave obilježavajućim markicama ne smije imati neoznačenu kavu u skladištu
sirovina i gotovih proizvoda.

Članak 11.

(1) Obveznici označavanja kave iz članka 10.
stavka 1. i 2. ovoga Zakona moraju obilježavajuće markice
nalijepiti na pakovanjima na vidljivom mjestu.

(2) Ako se kava stavlja u promet na carinsko
područje Republike Hrvatske u rasutom stanju, (rinfuza), obilježavajuće markice stavljaju se na ispravu koja prati kavu u prometu
(otpremnica, izdatnica, popratnica ili druga službena isprava).

(3) Ako se kava stavlja u promet na carinsko
područje Republike Hrvatske u skupnom pakovanju obilježavajuće markice stavljaju se na vidljivo mjesto na skupnom
pakovanju i moraju se zadržati na pakovanju dok se proizvod iz pakovanja u
cijelosti ne potroši.

(4) Skupnim pakovanjem iz stavka 3. ovoga članka
smatra se samo ono pakovanje koje sadrži pojedinačna pakovanja od 20 i manje
grama.

(5) Na carinskom području Republike Hrvatske
nije dozvoljena prodaja kave, prijevoz kave bez dokumenata o nabavi, odnosno
izvozu, kupovina ili posjedovanje kave, ako kava nije označena obilježavajućim markicama ili ako je označena krivotvorenim markicama.

(6) Prodaja kave krajnjem potrošaču dozvoljena
je samo u originalnom pakovanju označenom obilježavajućom markicom.

(7) Oblik i sadržaj obilježavajućih markica, način njihova izdavanja, način označavanja kave te
vođenje evidencije o izdanim i iskorištenim obilježavajućim markicama
kao i naknadu troškova tiskanja obilježavajućih markica
propisuje ministar financija.

Članak 12.

(1) Pravna ili fizička osoba koja prevozi kavu
koja je u prometu na carinskom području Republike Hrvatske za treće osobe ili
za vlastite potrebe smije prevoziti samo kavu označenu obilježavajućom markicom na pakovanju ili na ispravi iz članka 11. stavka
2. ovoga Zakona.

(2) Proizvode iz članka 3. stavka 2. ovoga
Zakona obveznici posebnog poreza kao i sve druge pravne i fizičke osobe ne
smiju prodavati na mjestima koja su određena kao tržnice i mjestima gdje se
može prigodno trgovati, odnosno na otvorenim mjestima na kojima ne postoji
obveza evidentiranja gotovinskog prometa preko naplatnih uređaja ili izdavanja
računa u smislu Zakona o porezu na dodanu vrijednost, osim u okviru pružanja
ugostiteljskih usluga i prodaje putem automata.

(3) Prodavanjem proizvoda u smislu stavka 2.
ovoga članka smatra se izlaganje ili posjedovanje kave na mjestima na kojima se
prodaja ne smije obavljati.

IX. VOĐENJE EVIDENCIJE

Članak 13.

(1) Porezni obveznik iz članka 4. stavka 1. i
ostale pravne i fizičke osobe iz članka 10. stavka 1. i 2. ovoga Zakona koje
stavljaju kavu u promet na carinsko područje Republike Hrvatske dužne su voditi
evidenciju o količini zaliha, otpisanim količinama sirove kave, uvozu, izvozu,
proizvodnji, preradi, prometu i prodaji kave po nazivu proizvoda odnosno vrstama
izraženim u kilogramima neto težine te obračunatom, plaćenom i vraćenom
posebnom porezu na kavu.

(2) Najmanja količina proizvedene pržene kave od
100 kg sirove kave iznosi 83,33 kg.

(3) Evidencije moraju odgovarati podacima iz
uvoznih, odnosno izvoznih carinskih deklaracija i ostaloj dokumentaciji.

(4) Upisivanje u evidencije iz stavka 1. ovoga
članka obavlja se svakodnevno, a najkasnije sljedećeg radnog dana od nastanka
poslovnog događaja.

(5) Ministar financija propisat će sadržaj,
oblik i način vođenja evidencija iz stavka 1. ovoga članka.

X. IZVJEŠĆIVANJE

Članak 14.

(1) Porezni obveznik iz članka 4. stavka 1. i
ostale pravne i fizičke osobe iz članka 10. stavka 1. i 2. ovoga Zakona koje
stavljaju kavu u promet na carinsko područje Republike Hrvatske obvezni su do
15. u mjesecu za proteli mjesec, a do 31. siječnja
tekuće godine za prethodnu godinu dostaviti nadležnoj carinarnici izvješće o
uvezenim i izvezenim količinama kave, preuzetim i utrošenim obilježavajućim markicama za kavu, obračunatom i plaćenom posebnom porezu,
odnosno vraćenom posebnom porezu na kavu, prodanim količinama u tuzemstvu te
stanju zaliha kave.

(2) U prilogu godišnjeg izvješća iz stavka 1.
ovoga članka dostav­ljaju
se i popisne liste zaliha kave sa stanjem na dan 31. prosinca prethodne godine.

(3) Ministar financija propisat će oblik i
sadržaj izvješća iz stavka 1. ovoga članka.

XI. UPRAVNI I
INSEPKCIJSKI NADZOR

*Upravni nadzor*

Članak 15.

Upravni nadzor nad provedbom odredaba ovoga
Zakona i propisa donesenih na temelju njega obavlja Ministarstvo financija –
Carinska uprava.

*Inspekcijski nadzor*

Članak 16.

(1) Inspekcijski nadzor nad primjenom ovoga
Zakona u dijelu koji se odnosi na evidentiranje, označavanje i stavljanje kave
u promet na carinsko područje Republike Hrvatske, obavljaju gospodarski insepktori Državnog inspektorata, odnosno ovlaštene osobe
za obavljanje nadzora, sukladno posebnom propisu.

(2) Kada inspektor ili ovlaštena osoba iz stavka
1. ovoga članka na licu mjesta utvrdi da je stavljanjem u promet, prijevozom,
preradom i proizvodnjom kave bez obilježavajućih markica
počinjen prekršaj, do donošenja rješenja o izvšenom
prekršaju privremeno će oduzeti kavu koja se stavlja u promet, prevozi,
prerađuje ili proizvodi na carinskom području Republike Hrvatske bez
obilježavajućih markica i o tome izdati usmeno
rješenje, a najkasnije u roku od 30 dana donijeti pisano rješenje.

(3) O oduzetoj kavi iz stavka 2. ovoga članka s
točno označenom količinom i vrstom, nadziranoj pravnoj ili fizičkoj osobi inspek­tor će izdati potvrdu.

(4) O izvršenom privremenom oduzimanju kave
inspektor je dužan odmah izvjestiti nadležno tijelo
kojem je podnio zahtjev za pokretanje prekršajnog postupka zbog počinjenog
prekršaja, radi daljnjeg postupanja s privremeno oduzetom robom.

(5) Žalba protiv rješenja iz stavka 2. ovoga
članka ne odgađa izvršenja rješenja.

XII. POSTUPOVNE ODREDBE

Članak 17.

(1) Glede žalbenog postupka, obnove postupka,
zastare, obračunavanja, naplate i povrata posebnog poreza na kavu te vođenja
prekršajnog postupka, primjenjuju se odredbe Općega poreznog zakona.

(2) Iznimno od odredbe stavka 1. ovoga članka, u
postupku naknadnog obračuna posebnog poreza na kavu postupa se prema odredbama
Carinskog zakona.

XIII. KAZNENE ODREDBE

Članak 18.

(1) Novčanom kaznom od 50.000,00 do 400.000,00
kuna kaznit će se za prekršaj pravna osoba ako protivno ovome Zakonu:

1. stavlja u promet na carinsko područje
Republike Hrvatske kavu koja nije označena obilježavajućom markicom
ili je označena krivotvorenim markicama ili kupuje
ili posjeduje takove proizvode,

2. izvozi kavu koja nije označena izvoznim
obilježavajućim markicama Ministarstva financija
Republike Hrvatske,

3. kava koju je namijenila izvozu nema oznaku
zemlje uvoznice, dokumentirani dokaz o preuzimanju markica
ili drugi odgovarajući dokument,

4. prevozi kavu koja nije označena
obilježavajućom markicom na pakovanju ili na
dokumentu koji prati kavu,

5. se bavi trgovinom kave koja nije označena
obilježavajućom markicom,

6. krajnjem potrošaču prodaje kavu koja nije u
originalnom pakovanju označena obilježavajućim markicama,

7. ne vodi ili netočno vodi propisane
evidencije,

8. nadležnoj carinarnici ne podnese ili u roku
ne podnese izvješća ili podnese netočno izvješće o uvezenim i izvezenim
količinama kave, preuzetim i utrošenim obilježavajućim markicama
za kavu, obračunatom i plaćenom posebnom porezu, odnosno vraćenom posebnom
porezu na kavu te stanju zaliha kave,

9. prodaje na mjestima koja su određena kao
tržnice i mjesta gdje se može prigodno trgovati, na otvorenim mjestima na
kojima ne postoji obveza evidentiranja gotovinskog prometa ili izdavanja
računa.

(2) Novčanom kaznom od 1.000,00 do 15.000,00
kuna za prekršaj iz stavka 1. ovoga članka kaznit će se i odgovorna osoba u
pravnoj osobi.

(3) Novčanom kaznom od 1.000,00 do 15.000,00
kuna za prekršaj iz stavka 1. ovoga članka kaznit će se fizička osoba.

(4) Uz novčanu kaznu za prekršaje iz ovoga
članka, pravnoj ili fizičkoj osobi bit će izrečena zaštitna mjera oduzimanja
kave kojom je učinjen prekršaj.

(5)  Pored
zaštitne mjere iz stavka 4. ovoga članka, pravnoj ili fizičkoj osobi može se
izreći i zaštitna mjera zabrane obavljanja djelatnosti do godine dana.

(6) Pored zaštitnih mjera iz stavka 4. i 5.
ovoga članka, pravnoj ili fizičkoj osobi oduzet će se imovinska korist
ostvarena počinjenim prekršajem.

Članak 19.

(1) Novčanom kaznom od 50.000,00 do 400.000,00
kuna kaznit će se za prekršaj pravna osoba ako:

1. ne osigura uvjete za obavljanje nadzora,

2. ne da na uvid dokument o uvozu, izvozu kave,
plaćanju poreza i ostalu poslovnu dokumentaciju,

3. ometa ovlaštenu osobu u obavljanju nadzora.

(2) Novčanom kaznom od 5.000,00 do 40.000,00
kuna za prekršaj iz stavka 1. ovoga članka kaznit će se i odgovorna osoba u
pravnoj osobi.

(3) Novčanom kaznom od 5.000,00 do 40.000,00
kuna za prekršaj iz stavka 1. ovoga članka kaznit će se fizička osoba.

Članak 20.

(1) Novčanom kaznom od 50.000,00 do 400.000,00
kuna kaznit će se za prekršaj pravna osoba iz članka 21. ovoga Zakona:

1. ako ne popiše zalihe na dan početka primjene
ovoga Zakona,

2. ako ne dostavi zapisnik o obavljenom popisu
zaliha nadležnoj carinarnici u roku propisanom ovim Zakonom.

(2) Novčanom kaznom od 5.000,00 do 40.000,00
kuna za prekršaj iz stavka 1. ovoga članka kaznit će se i odgovorna osoba u
pravnoj osobi.

(3)
Novčanom kaznom od 5.000,00 do 40.000,00 kuna za prekršaj iz stavka 1.
ovoga članka kaznit će se fizička osoba.

XIV. PRIJELAZNE I
ZAVRŠNE ODREDBE

Članak 21.

(1) Trgovci na malo i obveznici označavanja kave
iz članka 10. stavka 1. i 2. ovoga Zakona obvezni su popisati zalihe kave na
dan početka primjene ovoga Zakona i o tome sastaviti zapisnik po nazivu
proizvoda, odnosno vrstama kave izraženim u kilogramima neto težine.

(2) Zapisnik o obavljenom popisu zaliha iz
stavka 1. ovoga članka treba dostaviti nadležnoj carinarnici u roku od 10 dana
od dana obavljenog popisa.

(3) Popisane zalihe kave iz stavka 1. ovoga
članka trgovci na malo mogu prodavati bez obilježavajućih markica
još 30 dana od dana početka primjene ovoga Zakona.

Članak 22.

Ministar financija donijet će propise iz članka
11., 13. i 14. ovoga Zakona najkasnije do dana početka primjene ovoga Zakona.

Članak 23.

Danom početka primjene ovoga Zakona prestaje
važiti Zakon o posebnom porezu na kavu (»Narodne novine«, br.
139/97., 55/00., 59/00., 127/00. i 107/01.).

Članak
24.

Ovaj Zakon stupa na snagu osmoga dana od dana
objave u »Narodnim novinama«, a primjenjuje se od 1. rujna 2005.

Klasa:
410-19/05-01/03

Zagreb,
8. srpnja 2005.

Hrvatski Sabor

Predsjednik

Hrvatskoga Sabora

**Vladimir Šeks**, v.
r.

Zakon, NN 87/2005-1709